Det er nok mere symbolsk end reelt, når der står, at borgerne i Ulsted i Aalborg kommune har sat byen til salg. For de aner ikke, hvor de står i forhold til et spareforslag om at lukke byens skole. Og de kan komme til at vente længe på en afklaring. For budgetforhandlingerne afsluttes først en gang i efteråret, og det er slet ikke rimeligt, mener de. - Det har været rigtig godt. Vi har været rigtig glade for skolen. Det var noget andet, hvis de ikke lærte noget, siger, Kasper Jensen, som har flere børn på skolen, som har gået på Ullits skole siden 0. klasse, og selv er formand for Ulsted Borgerforening. Ulsted Skole er sammen med syv andre skoler lukningstruet i et spareforslag fra administrationen i Aalborg Kommune, hvor der skal spares 120 millioner kroner på børn og unge. Det får borgerne i Ulsted til at føle, at de er taget som gidsler, fordi budgetforhandlingerne først bliver afsluttet til efteråret. Derfor har de nu sat byen til salg på store skilte på indfaldsvejene. - Det er en provokation. Vi aner ikke, om vi er købt eller solgt, siger Søren Brix Kjelgaard, som er skolebestyrelsesformand på Ulsted skole. Sparekniven frem igen Børn og Unge i Aalborg skal spare 120 millioner kroner. Heraf 33 millioner på skoleområdet. Forslaget fra administrationen om at lukke otte skoler bliver først behandlet sidst på året. - Nu har de holdt os som gidsler i tre uger, og det fortsætter frem til budgetvedtagelsen tidligst i oktober, siger Søren Brix Kjelgaard. Det er rådmanden på området enig i. Han peger på, at et flertal i udvalget har besluttet at behandle forslaget fra forvaltningen i de kommende budgetforhandlinger. - Jeg synes, at det er uklogt at fremsætte så voldsomt er forslag, for det tror jeg ikke, at der er nogen, der vil, siger Morten Thiessen, rådmand for Børn og Unge i Aalborg kommune (C). Politiske skænderier eller skolelukninger? Siden offentliggørelsen af spareforslaget har en lang række byrådspolitikere understreget, at de ikke støtter det. Blandt andet skriver socialdemokraten Lisbeth Lauritsen i en tråd på borgmesterens facebook-side "Vi ønsker ikke at lukke skoler" Og i svar på et åbent brev til hele byrådet har repræsentanter fra både SF, Venstre, Socialdemokratiet og Radikale Venstre givet klart udtryk for at være imod skolelukninger i kommunen. Derfor kan man undre sig over, om det reelt handler om skolelukninger, eller i stedet politiske uenigheder i Aalborg kommune. - Jeg ved ikke, om det er amatøragtigt eller hvad. Men hvis det bare er et spil for det politiske galleri, så er det simpelthen usmageligt, siger Søren Brix Kjelgaard. Tanken har også strejfet udvalgsformanden, som mener, at forslaget er fremsat fordi nogle gerne vil opnå noget andet. For ifølge Morten Thiessen (C) er det fordi, at politikerne fra SF, Enhedslisten og Socialdemokratiet vil hæve skatten. Men I Ulsted går livet videre - selvom det bliver en sommerferie med bekymringer.

Referat:
Besøgende i Ulsted kan ved ankomsten læse at byen er til salg ved Ulsted-mægleren. Det er beboere i byen, som vil gøre opmærksom på, at en lukning af byens skole kan få store konsekvenser.